钦定古今图书集成/明伦汇编/官常典/第568卷 > 张栻
## 钦定古今图书集成/明伦汇编/官常典/第568卷 > 张栻

按《宋史》本传：“栻字敬夫，丞相浚子也。以荫补官。孝宗
即位，历迁除左司员外郎，出知袁州。宰相惮之，退而
家居累年。孝宗念之，诏除旧职，知静江府，经略安抚
广南西路。所部荒残多盗，栻至，简州兵，汰冗补阙，籍
诸州黥卒伉健者为效用。日习月按，申严保伍法，谕
溪峒酋豪弭怨睦邻，毋相杀掠。于是群蛮帖服。朝廷”
买马横山，岁久弊滋，边氓告病，而马不时至。栻究其
利病六十馀条，奏革之。诸蛮感悦，争以善马至。孝宗
闻栻治行，诏特进秩，直宝文阁，因任。寻除秘阁修撰、
荆湖北路转运副使，改知江陵府，安抚本路，一日去
贪吏十四人。湖北多盗，府县往往纵释以病其良民。
栻首劾大吏之纵贼者，捕斩奸民之舍贼者，令其党
得相捕告以除罪，群盗皆遁去。郡频边屯，主将与帅
守每不相下。栻以礼遇诸将，得其驩心。又加恤士伍，
勉以忠义，队长有功辄补官，士咸感奋。并淮奸民出塞为盗者，捕得数人，有北方亡奴亦在盗中，栻曰：“朝
廷未能正名讨敌，无使疆场之事，其曲在我。”命斩之，
以徇于境，而缚其亡奴归之。北人叹曰：“南朝有人。”信
阳守刘大辨怙势希赏，广招流民，而夺见户熟田以
与之。栻劾大辨狡诈，所招流民不满百，而虚增其数
十倍，请论其罪。不报。章累上，大辨易他郡，栻自以不
得其职，求去，诏以右文殿修撰提举武夷山冲佑观。